**Stortingets Utdannings- og forskningskomité**

Oslo, 20.10.2024

**Regjeringens forslag til statsbudsjett 2025, Utdannings- og forskningskomiteen**

Vi viser til vår anmodning om å møte i komiteens budsjetthøring og vil med dette kommentere Regjeringens budsjettforslag ihht Prop. 1 S (2024-2025) Kunnskapsdepartementet Kapittel 285, post 71 *Strategiske forskingsprioriteringar* og post 73 *Grunnløyving til samfunnsvitskaplege forskingsinstitutt*.

**Satsing på anvendt forskning er å satse på arbeidsplasser, robust velferdssystem, klima og natur, beredskap og konkurransekraft**

Norges sårbarhet med en fossilavhengig og åpen økonomi gjør at vi står overfor enda større omstillingsutfordringer enn resten av Europa. Vi må øke omstillingstakten mot nullutslipp, grønt næringsliv, et trygt og bærekraftig velferdssamfunn i tråd med Perspektivmeldingens utfordringer og Langtidsplanens strategiske mål. Da må vi øke fellesskapets investeringer i forskning.

FFA mener at forskningsinvesteringene må brukes systematisk for å nå viktige samfunnsmål.

Politiske ambisjoner på viktige samfunnsområder må styre innretningen på forskningsinvesteringene. Når forskningsmiljø samarbeider med de som kjenner utfordringene og skal bruke resultatene, bygges ny innsikt, ny teknologi og nye løsninger som tas i bruk. Det gjør bedrifter og offentlige virksomheter i stand til å omstille og innovere raskt. Færre ansatte skal yte helse- og omsorgstjenester til mange flere gamle. Industrien skal bli grønn. Lokalsamfunn skal trygges. Yrkesdeltagelsen skal opp. Ambisjonene må underbygges med forskning for at tiltakene skal være treffsikre og vi når målene. Det fordrer økt innsats på anvendt forskning.

Draghi-rapporten anbefaler sterk økning i forskningsinvesteringer for å styrke innovasjonskraft og teknologiutvikling, ren energi og konkurransekraft, samt samfunnssikkerhet i EU. Våre naboland Sverige, Danmark og Finland øker sine forskningsinvesteringer kraftig for å omstille næringsliv og velferdssektor raskt nok.

I motsetning til andre land, har Norge et “oljefond” med en generasjonskontrakt; vi skal sikre grunnlaget for økonomien og vi skal trygge planetens bærekraft. Skal vi holde vår lovnad til fremtidige generasjoner, må Norge investere tyngre i forskning. Regjeringens budsjettforslag svarer ikke ut dette behovet. En foreslått nedgang fra 0,93% av BNP til 0,89% av BNP skyldes i hovedsak budsjettekniske endringer, men realiteten er like fullt en bekymringsfullt lav investering i forskning, også i forhold til land vi liker å sammenligne oss med.

I tråd med EU-kommisjonens anbefaling mener FFA at offentlig investering i forskning for grønn og digital omstilling bør trappes opp til 1,25 % av BNP. Det vil bety styrking på 6,8 mrd. kr[[1]](#footnote-2) i forhold til foreslått bevilgning for 2025. Norge har lav samlet investering (næringsliv og offentlig) i forskning, sammenlignet med våre naboland. En grunn til forskjellene er at våre naboland har flere store og forskningstunge bedrifter. Vi støtter derfor regjeringens mål om at næringslivet skal øke sin FoU-aktivitet, men den norske næringslivsstrukturen fordrer i tillegg økt offentlig finansiering som styrker forskningssamarbeid mellom bedrifter og forskningsinstitutter.

Internasjonalt samarbeid om forskning og teknologiutvikling er avgjørende for at Norge fortsatt skal være verdensledende på noen områder og greie de store samfunnsomstillingene. For å få fullt utbytte av den norske kontingenten til EU, må norske aktører delta aktivt. Pr mai 24 er den norske "returen" av forskningsmidler fra EU på 3,29% av de utlyste midlene, vesentlig høyere enn målet på 2,8%. Forskningsinstitutter konkurrerer godt og står for 1/3 av de 12,7 milliard kr som Norge har hentet fra Horisont Europa. Den resultatbaserte ordningen Retur-EU er avgjørende for at norske forskningsinstitutter skal ha mulighet til å delta og samarbeide med norske bedrifter og offentlige virksomheter i EUs program. Én krone investert i Retur-EU gir to kroner direkte tilbake fra EU. Det gir også norske miljø tilgang til forskning til verdi av ti kroner gjennom samarbeidsprosjektene, som omfatter de beste forskningsmiljø og bedrifter i Europa. Når Regjeringen nå viderefører Retur-EU ordningen, kan instituttene fortsette det internasjonale forskningssamarbeidet og opprettholde returen av forskningsmidler fra EU.

Offentlige FoU-midler må brukes målrettet, effektivt og gi multiplikatoreffekt, slik at fellesskapet får mest mulig igjen for investeringene. Dvs slik at en utløser næringslivets forskningsinvesteringer og øker bruken av forskningsresultater i samfunnet. SkatteFunn har vokst mye siden etableringen. Det er både det eneste rettighetsbaserte og det største virkemiddelet for næringsrettet forskning og utvikling. SkatteFunn er anslått til en provenyeffekt på 3,5 mrd kr i 2024 og budsjettert til 3,7 mrd i 2025. Evalueringer av SkatteFunn viser at ordningen er effektiv som lavterskelmulighet for unge bedrifter og for små og mellomstore bedrifter som ikke har erfaring med FoU. Dette var også målgruppen for SkatteFunn da ordningen ble etablert. For de største prosjektene og de største bedriftene har SkatteFunn imidlertid lav addisjonalitet. Analyse viser at ordningen i økende grad gir tilskudd og skattelette til utviklingsarbeid (78%,) og mindre til forskning. For 2024 betyr dette at av 3,5 mrd kr av offentlige midler som benyttes til SkatteFunn, går 2,730 mrd til utviklingsarbeid og 0,770 mrd til forskning. Arbeidet skjer i stor grad internt i en bedrift, resultatene låses inne i enkeltbedrift. En rapport2 fra 2023 peker på at SkatteFunn-ordningen er svært raus i forhold til skatteinsentivordninger i våre nordiske naboland. OECD anbefaler mer treffsikre virkemidler enn generelle skatteinsentiver. En stimulans til samarbeid med FoU-miljø ville sikre forskningskvalitet og gjøre at resultatene kan gjenbrukes.

FFA vil framheve regjeringens satsing på å vri offentlige virkemidler mot mer grønn omstilling, arbeid og verdiskaping, trygghet og beredskap, og europeisk forsknings- og innovasjonssamarbeid, som svært viktige i statsbudsjettet. Vi er samtidig bekymret for at uten sterkere kunnskapsbygging og teknologiutvikling rettet mot utfordringene, vil ikke vårt samfunn evne å gjøre de nødvendige omstillingene.

**FFA er godt fornøyd med følgende i budsjettforslaget:**

* Retur-EU videreføres slik at forskningsinstituttene har mulighet til å samarbeide i EUs rammeprogram for forskning og innovasjon og hente hjem forskningsmidler fra det europeiske forskningssamarbeidet
* Grønn Plattform lyses ut igjen i 2025, etter stopp i 2024
* Samfunnsoppdraget Bærekraftig fôr gis oppstartbevilgning på 15 mnok (LMD, NFD, KD), og Sirkulærøkonomi planlegges i løpet av 2025
* Forskning på kvanteteknologi startes opp med midler til Forskningsrådet fra FD og KD
* Forskningssenter Transport 2050 gis startbevilgning på 6 mnok fra SD

**For å øke omstillingstakten til et grønt, rettferdig og trygt samfunn, mener FFA at følgende er nødvendig i 2025:**

* **Kap.285, post 71 *Strategiske forskningsprioriteringer* opprettholdes på minst samme nivå som i 2024, dvs styrkes ut over regjeringens budsjettforslag med minimum 100 mill kr. til 3 050,9 mill kr.** Forskningsmidlene må brukes på virkemidler som i større grad utløser forskningssamarbeid og næringslivets/offentlige virksomheters forskningsinvesteringer og øker bruken av forskningsresultater i samfunnet. Gode virkemidler er Kompetanse- og samarbeidsprosjekt, Senter for forskningsdrevet innovasjon, Innovasjonsprosjekt i næringslivet og Grønn plattform. Se gjerne til EUs partnerskap som modell for samarbeid og samfinansiering mellom bedrifter, forskningsmiljø og myndigheter for å nå felles mål.
* **Kap.285, post 73 *Grunnløyving til samfunnsvitskaplege forskingsinstitutt* økes med 20 mill kr ut over regjeringens budsjettforslag, til 273,6 mill kr.** Grunnfinansiering til de samfunnsvitenskapelige instituttene økes for å styrke kunnskapsberedskap for omstilling innen arbeidsliv, helse- og sosialpolitikk, regional utvikling, utenriks- og sikkerhetspolitikk.
* **Justeringer i SkatteFunn bør gjennomføres for å få mer igjen for fellesskapets investering i forskning.** Med begrensede midler til næringsretta forskning, må pengene brukes så målrettet og effektivt som mulig. Mindre endringer kan gi større multiplikatoreffekt, bedre forskning som spres og gjenbrukes og som dermed gir økt norsk konkurransekraft. Forslaget er også fremmet for Finanskomiteen.

Vennlig hilsen

*Agnes Landstad*

Daglig leder FFA

*Forskningsinstituttenes Fellesarena organiserer 33 selvstendige non-profit forskningsinstitutter som fyller kriteriene for grunnfinansiering fra sektordepartementene via Forskningsrådet. De utgjør til sammen 7000 årsverk og 11,5 mrd kr i årlig omsetning, hvorav 1,4 mrd kr fra utlandet. Samfunnsoppdraget krever at instituttene skal bidra med forskning av høy kvalitet og relevans til anvendelse i næringsliv, forvaltning og i samfunnet for øvrig. Norge har i sin instituttsektor et velfungerende apparat for anvendt, tverrfaglig og målrettet forskning og problemløsning som bidrar til konkurransekraft, innovasjonsevne og omstilling i næringsliv og offentlig sektor.*

1. BNP 2025 anslås til 5 464 mrd. kr iflg Meld. St.1 (2024-2025) [↑](#footnote-ref-2)